አባይ ወልዱን ጨምሮ ሌሎች ዋንኛ የጁንታው አመራሮች በቁጥጥር ስር ዋሉ
እጸገነት አክሊሉ አዲስ አበባ፦ አገርን ለመበታተን አቅደው በመከላከያ ሠራዊት ላይ ጥቃት እንዲደርስ ያደረጉ አሸባሪዎችና ዋነኛ የጁንታው አመራሮች በቁጥጥር ስር  መዋላቸውን የመከላከያ ሚኒስቴር አስታወቀ ።የመከላከያ ሠራዊት ኃይል ስምሪት መምሪያ ኃላፊ ብርጋዴል ጄኔራል ተስፋዬ አያሌው ትናንት እንዳስታወቁት ፣አገርን ለመበታተን አቅደው በመከላከያ ሠራዊት ላይ ጥቃት እንዲደርስ ያደረጉ አሸባሪዎችና ዋነኛ የጁንታው አመራሮች በቁጥጥር ስር ውለዋል።ከአገር መከላከያ ሠራዊቱን በማስከዳት ተግባር ላይ ተሰማርተው የነበሩና በጦርነቱ ከሠራዊቱ ከድተው ጁንታውን የተቀላቀሉ ጄኔራል መኮንኖች፣ ከፍተኛ መኮንኖች፣ መስመራዊ መኮንኖችና የግል ጥበቃዎቻቸው በውጊያ ላይ እያሉ እርምጃ እንደተወሰደባቸውም አመልክተዋል ። የክልሉ ከፍተኛ ባለስልጣን ከነበሩ የጁንታው አመራሮች መካከል ፣1ኛ- አቶ አባይ ወልዱ፡- የቀድሞ የክልሉ ፕሬዚዳንት የነበረ፤2ኛ- ዶክተር አብርሃም ተከስተ- የክልሉ ምክትል ፕሬዚዳንት የነበረ፤3ኛ- ዶክተር ረዳኢ በርሄ፡- የክልሉ ኦዲተር ኃላፊ የነበረ፤4ኛ ዶክተር ሙሉጌታ ይርጋ፡- የክልሉ ስታትስቲክስ ኤጀንሲ ኃላፊ የነበረ፤5ኛ- አቶ ዕቁባይ በርሄ- የሃይማኖት ጉዳይ ክትትል ኃላፊ የነበረ፤6ኛ- አቶ ጌታቸው ተፈሪ፡- የክልሉ ፕሬዚዳንት ጽሕፈት ቤትና የሠላምና ደህንነት ኃላፊ የነበረ፤7ኛ- ወይዘሮ ኪሮስ ሃጎስ፡- የክልሉ ማህበራዊ ጉዳይ ኃላፊ የነበረች በቁጥጥር ስር መዋላቸውን ብርጋዴል ጄኔራል ተስፋዬ ገልፀዋል።በተጨማሪም ከመከላከያ ከድተው ጁንታውን የተቀላቀሉ ፣1ኛ-ኮሎኔል ገብረእግዚአብሄር አምባዬ2ኛ ኮሎኔል ትርፏ አሰፋ በቁጥጥር ስር መዋላቸውን አስታውቀዋል ።የአገር መከላከያ ሠራዊቱን በማስከዳት ተግባር ላይ ተሰማርተው የነበሩና በጦርነቱ ከሠራዊቱ ከድተው ጁንታውን የተቀላቀሉ፣ 1ኛ- ሜጀር ጄኔራል ኢብራሂም አብዱልጀሊል፡- ቀደም ሲል የመከላከያ ሎጂስቲክ ኃላፊ የነበረና አሁን የጁንታው ሎጂስቲክ ኃላፊ የነበረ፤2ኛ-ብርጋዴል ጄኔራል ገብረኪዳን ገብረማርያም፡- የመከላከያ ኢንዶክትሪኔሽን ኃላፊ የነበረና በጡረታ ከተሰናበተ በኋላ ጁንታውን የተቀላቀለ፤3ኛ- አስር ከፍተኛ መኮንኖች፤4ኛ – ሁለት መስመራዊ መኮንኖች፤5ኛ- የክልሉ ረዳት ኮሚሽነር የነበረና ከፖሊስ ከድቶ ወደ ጁንታው የተቀላቀለ በውጊያ ላይ እያሉ እርምጃ እንደተወሰደባቸው አስታውቀዋል ።ጀግናው የአገር መከላከያ ሠራዊት፣ የፌዴራል ፖሊስና የብሔራዊ መረጃና ደህንነት ጥምር ኃይል የፍተሻ ተግባሩን አጠናክሮ መቀጠሉንም አመልክተዋል።